  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Удмуртиын Эгра – Глазкар сюресысь Юнда шур вамен выжез тупатъязы. Выльдэм сюрес люкетлэн кузьдалаез 140 метр луиз. Со сярысь элькун тӧролэн но кивалтэтлэн пресс-службазы ивортӥз. « Выж куашкан калэ вуымон югдурын вал ини. Нош Эгра – Глазкар сюресъя, кытын со интыяськемын, ветлӥсьёс трос, нуналаз 7 сюрс котыр машина ортче. Соин ик тупатъян ужъёс нырысь ик автотранспортлы кышкыттэмлык кылдытыны луонлык сётӥзы. Ужъёс трос вал, туннэ нуналлы ваньзэ йылпумъям ни, туэ тупатъям нырысетӥез выж уже кутыны дась » Алексей Горбачёв, Удмуртиысь транспортъя но сюрес возёсъя министр Выжез 2021-тӥ арын коньывуонэ тупатъяны кутскизы. Сюресчиос сизьым пролётъёссэ воштӥзы, пыкъетъёссэ юнматӥзы, кортлэсь барьеръёс, сюрес вылысь ӝоб вуэз чылкытатӥсь сооружениос пуктӥзы, сюрес гожъёс суредазы. Пыдын ветлӥсьёс понна перилаосын тротуаръёс лэсьтӥзы. Тупатъян ужъёсты сюресэз ворсатэк нуизы. Пусъём, туэ сюрес лэсьтон вакытэ элькунысь эшшо укмыс выжъёсты тупатъяны кулэ на. Тодэ вайытом, та дыре «Кышкыттэм ӟечлыко сюресъёс» йӧскалык ӵектос улсын ужъёс Иж, Сива но Кизнерка шуръёс вамен выжъёсын мыно ини.  Тегъёс: шуръёс выжъёс сюресъёс тупатъянужъёс Удмуртия  